Näitus „Vaata, ma kahandasin kolhoosi!“
2026-06-11 - 2027-02-15 | MUHK – Maaelu uudishimukeskus / Eesti Põllumajandusmuuseum, Pargi 4, Ülenurme alevik, Kambja vald, Tartumaa, 61714
Näitus viib külastaja tagasi nõukogudeaegsesse maaellu, kuid teeb seda ootamatus vormis. Näitusesaalis avaneb detailirohke minikolhoos, kus on kokku saanud omavalmistatud traktorid, tööriistad, hooned, põllud ja masinad, mis kõik on vähendatud mõõtkavasse 1 : 35.
Miniatuurne maailm räägib suure loo leidlikkusest. Ajal, mil tehnikat tuli sageli ise ehitada, parandada ja kohandada, sündisid masinad, mis olid lihtsad, töökindlad ja kohapealsetest võimalustest lähtuvad. Sama nutikust ja käsitööoskust nõuab ka nende masinate „kahandamine“ miniatuurideks.
Minikolhoosi autor on Taavi Leola, Eesti Maaülikooli farmitehnika ja tööohutuse õpetaja ning põllumajandusehitiste projekteerija. Tema hobiks on kujunenud ajalooliste masinate ja keskkondade taasloomine miniatuuridena. Kõik esitletav on valmistatud käsitsi, tuginedes fotodele, arhiivmaterjalidele ja põhjalikule taustauuringule. Miniatuuride valmistamisel kasutatakse üllatavaid ja igapäevaseid materjale: kohvisegamispulgad muutuvad hooneteks, joogikõrred korstnateks, kohvipaks asfaltiks ja linatakust saab hein. Iga detail on hoolikalt läbi mõeldud ning väärtuse annab eelkõige aeg ja oskus, mis loomisse on pandud.
Näitusel saab aimu ka sellest, kuidas ajalooline foto muutub ruumiliseks mudeliks alates idee ja arhiiviuuringu faasist kuni 3D-modelleerimise, printimise, värvimise ja viimistluseni. Eesmärk ei ole uus ja särav ese, vaid realistlik, „kasutatud“ ja ajastutruu tulemus.
„Vaata, ma kahandasin kolhoosi!“ on näitus, mis sobib nii lastele kui täiskasvanutele, tehnikahuvilistele ja ajaloosõpradele. See on lugu maaelust, leidlikkusest ja sellest, kuidas suur ajalugu võib mahtuda väga väikesesse vormi.
Muuseumi lahtiolekuajad:
1. juuni – 31. august K–P 10–18.
1. september – 31. mai K–P 9–17.

Näitus „Kust tuli kaste ja kuhu kadus liha?!“
2026-06-11 - 2027-01-01
Nõukaaja sööklakultuuri näitus MUHK / Eesti Põllumajandusmuuseumis.
Kas mäletad aega, kui neljapäev oli kalapäev, sööklakaste oli lahja ja restoranis võis lauda oodata kauem kui tänapäeval ettegi kujutaks. Näitus „Kust tuli kaste ja kuhu kadus liha?!“ viib külastaja Eesti NSV sööklatesse, töölissööklasse, kolhooside lõunalaudadesse, koduköökidesse ja nomenklatuuri pidudele. See on humoorikas (või tragikoomiline?) ja hariv vaade ajale, mil toitu oli nii nagu norm ette nägi, valitses nappus ja süsteem, aga ka leidlikkus ja mõnikord ka korralik absurd.
Ühe olulise häälena saadab külastajat omaaegne tippkokk, toidutehnoloog, tervisliku toidu propageerija ja kokaraamatute autor Linda Petti. Tema retseptid, märkmed ja väljaütlemised avavad ajastut väga otse. Need räägivad sellest, kuidas vähesest midagi teha, kuidas ülejääke ära kasutada, kuidas söömist korraldati ning milline oli argine toidukultuur ajal, mil kõike ei olnud saada.
Muuseumi lahtiolekuajad:
1. juuni – 31. august K–P 10–18.
1. september – 31. mai K-P 9–17.
